《题岳父邹壮节公遗墨》
清代·华蘅芳

公余妇翁余公婿，我年十二初纳币。公之碧血殉白门，我年二十犹未婚。

平生未曾识公面，瞻拜遗墨悽心魂。嗟公忠悃不得直，我妻归来泪沾臆。

十年离乱常纷纷，我遂橐笔歌从军。湘乡大帅拥貔虎，攻克金陵复王土。

吊公忠魄空徘徊，颓垣破瓦生蒿莱。据公遗墨见公志，群请曾侯奏其事。

言官卤莽操弹章，无端蜚语竟中伤。朝廷震怒我胆悸，文正当时亦被议。

举朝正士咸愤然，列名上愬如联蝉。是非岂得久颠倒，雷霆雨露皆由天。

复官赐谥有恩旨，事迹班班付青史。公之大节从此伸，余也悼亡归海滨。

余今息影处乡里，自顾无妻又无子。公之季子复罢官，一朝剥啄来相看。

牛腰巨卷出锦匣，开卷注视心先酸。呜呼，公之遗墨余数见，今日琳琅已题遍。

诗人海内如星罗，卷中姓氏东南多。我亦书名附余纸，为述从前事如此。

作者简介：（1833—1902）清江苏金匮人，字若汀。精研数学，深明格致。同治初，上海创立江南机器制造局，多所赞划。在翻译馆译算学、地质等书籍凡十二种。先后主讲上海格致书院、湖北自强学堂、两湖书院及无锡俟实学堂，造就数学人才甚众。又与徐寿制造黄鹄号轮船，为中国自造轮船之始。有《行素轩算学》、《行素轩文存、诗存》。译有《代数术》、《微积溯源》、《三角数理》、《合数术》、《决疑数学》等。